莫達放水畀「未來球隊」？祖記落後3球都扳平
2024年05月21日 11:01
東網電視
更多新聞短片
博洛尼亞同祖雲達斯合演入球騷。(Getty Images)
周二(21日)凌晨意甲前列大戰，祖雲達斯由看守教練蒙迪路首仗領軍之下，一度落後3球，最終仍然可以逼和博洛尼亞3比3。由於盛傳博洛尼亞教練莫達即將過檔祖記，難免令人懷疑呢位意大利名宿故意放水畀「未來球隊」。
祖雲達斯早前炒咗教練陳阿里基，由U19教練蒙迪路暫時領軍，開賽2分鐘就失守，博洛尼亞中堅卡拉科利把握角球攻勢，勁射入網打開紀錄，跟住19歲小將辛迪亞高卡斯度頂成2比0，當時只係上半場11分鐘。
換邊後冇耐，博洛尼亞兩位入波功臣合作，辛迪亞高卡斯度傳畀卡拉科利射成3比0，眼見大局已定，祖雲達斯最後15分鐘突然發威，先由費達歷高基艾沙射入1球，加上米利克主射罰球破網，以及基倫耶迪斯截到波之後，個人表演遠射入網，戲劇性逼和3比3。
賽後蒙迪路表示打和合理，因為祖記球員展現對球隊嘅熱愛，踢出無比鬥志。至於博洛尼亞主帥莫達承認將會同管理層傾前途問題，似乎已打算離隊，早前傳出祖雲達斯向呢位41歲少帥開出一份3年合約。